**דני רופ** (נולד ב-12 באוגוסט 1965) הוא מגיש טלוויזיה ישראלי, חזאי ומרצה. החל ממרץ 2024 מגיש את התוכנית 'כלכלי בלילה' בעכשיו 14.

ביוגרפיה
--------

דני רופ נולד כבן הבכור למרים ואלן רופ במשפחה בת שלושה ילדים, וגדל בירושלים. למד בתיכון רנה קסין והמשיך להתגורר בירושלים עד 1993. אביו, גאולוג במקצועו, עלה לישראל מדרום אפריקה והמשיך לעסוק בחקר אבני חן. בהמשך שימש כגאולוג הראשי של חברת "שפע ימים", העוסקת בחיפוש יהלומים בקרקעית נחל קישון. בילדותו היה מיודד עם יוני נתניהו, ממנו קנו הוריו את ביתם בירושלים.

את שירותו הצבאי עשה רופ במרכז המטאורולוגיה של חיל האוויר, וכך החל את דרכו כחזאי בהדרכתו של ד"ר ברוך זיו. עם שחרורו מהצבא, עבד כמאמן טניס.

לאחר שעבר מבחן בד בערוץ הראשון לתפקיד מגיש תחזית מזג האוויר במהדורת החדשות, החל ביוני 1989 להגיש את תחזיות מזג אוויר הראשונות בטלוויזיה בישראל, בפינה ב"מבט" שנקראה "שבשבת".

בשנת 1991 הנחה רופ, יחד עם שירה גרא, את תחרות הקדם אירוויזיון, אשר שודרה בערוץ הראשון.

משהוקם ערוץ 2, עבר רופ לערוץ והחל להגיש את התחזית במסגרת שידורי החדשות של חברת החדשות בשנת 1993. בנוסף הגיש גם את השעשועון "יותר מזל משכל". דמותו של רופ בתקופה זו זוהתה היטב עם צמד המגישים של חברת החדשות - מיקי חיימוביץ' ויעקב איילון, במיוחד לאחר הקמת ערוץ 10, שאז עברו חיימוביץ' ואיילון לערוץ והחלו להגיש בו את מהדורת החדשות. בראשית 2005 הצטרף אליהם רופ, וכך חזרו השלושה לעבוד יחד. בנוסף להגשת תחזית מזג האוויר בערוץ 10, שימש רופ כמנחה תוכנית הבוקר של ערוץ 10 בימי שישי יחד עם ענת גורן.

תחזית מזג האוויר של חדשות עשר בהגשת רופ ונעמה איזנברוך זכתה בפרס המדיה של האיגוד המטאורולוגי האירופי.

ב-2010 הגיש רופ בערוץ 10 את התוכנית "אין דברים כאלה", בה הוצגו קטעי וידאו של אירועים מיוחדים, שכמעט הסתיימו באסונות.

בשנת 2012 נפטר אביו בבית החולים איכילוב, ובעקבות זאת תקף דני רופ את טיב השירות הרפואי, שניתן בבית החולים. הוא אף תבע את בית החולים בגין רשלנות רפואית. התביעה הסתיימה בפשרה במסגרתה פוצתה משפחת רופ בכ־250 אלף ש"ח.

ב-2016 חזר להנחות את תוכנית הבוקר בערוץ 10, אשר נקראה "בוקר אור". את התכנית הנחה לצד נגה ניר נאמן למספר שבועות, במקום אורלי וגיא. מספר חודשים לאחר חזרתם של אורלי וגיא, חזר רופ להגיש את תוכנית הבוקר, שנקראה "דני רופ עד 10" באופן קבוע ויומיומי. התוכנית שודרה במשך כשנה וחצי, עד ל-20 בספטמבר 2017, מהשעה 9:00 עד 10:00 בבוקר.

במקביל לעבודתו כחזאי, משמש כשדר טניס בערוצי הספורט של צ'רלטון.

באוגוסט 2017 החל רופ בהנחיית פרקי העונה השנייה של הסדרה "יהודי עולמי" בערוץ 20.

בחודש יולי 2018 חזר שוב להגיש את תוכנית הבוקר "בוקר אור" בערוץ עשר לצד טליה פלד קינן, שלוש פעמים בשבוע. השניים הגישו את התוכנית עד ירידתו של ערוץ עשר מהאוויר ומיזוגו עם רשת 13 בתחילת 2019. לאחר המיזוג הגיש את "תחזית 13".

בחודש יולי 2020 הסתיימה עבודתו בחדשות 13 כחלק מתוכנית התייעלות בערוץ. זמן קצר לאחר מכן, הודיע על הצטרפותו כחזאי לאתר ynet. עם זאת, במקביל, הוא המשיך להיות, פעם בשבוע, אחד ממגישי תוכנית הבוקר של "רשת 13", "העולם הבוקר" עד ששידורה של התוכנית באותו פורמט הסתיים בסוף 2022.

בנובמבר 2020, החל להנחות מגזין כלכלי בערוץ 13 בשם "מאחורי הכסף" המשודר מאז מדי מוצאי שבת. בפברואר 2023, החל להגיש, גם כן פעם בשבוע, מגזין בשם "זה הדיבור" המציג נושאים שונים הקשורים לחדשנות טכנולוגית ולעשייה בענף ההיי-טק.

בנובמבר 2021 רופ הושעה למשך זמן-מה מהגשת שידורים חיים בערוץ 13, בעקבות הלצה בה כמעט הוריד לכאורה את מכנסיו בפני פאנל מלא נשים.

בפברואר 2024, לאחר התפטרותו מערוץ 13, רופ הצטרף לערוץ 14 להגשת תוכנית כלכלית..

רופ נשוי בשנית לרותם רביד, אב לשני ילדים מנישואיו הראשונים ולילד מנישואיו השניים. באוגוסט 2023 פורסם שהוא בהליכי גירושים מאשתו השנייה. הוא מתגורר בהרצליה.

קישורים חיצוניים
----------------

ויקישיתוף מדיה וקבצים בנושא **דני רופ** בוויקישיתוף
* אתר האינטרנט הרשמי של דני רופ, בארכיון האינטרנט
* דני רופ, ברשת החברתית פייסבוק
* דנה רוסו, ‏זה היה סיפור של חורף, באתר חיל האוויר הישראלי, 27 בפברואר 2011
* רינה וייסגלס, אבא עם מזג נוח: דני רופ על אבהות בסיבוב שני, באתר nrg‏, 7 ביולי 2012
* יורם יובל בשיחת נפש עם דני רופ, טלוויזיה חינוכית, 10 באוקטובר 2012
* שרי מקובר-בליקוב, דני רופ לא סולח למי שהזניח את אביו המנוח, באתר nrg‏, 10 בנובמבר 2012
* רז שכניק, "התחלתי בכלוב של זהב, ירדתי ברמה לכלוב של כסף, משם לכלוב ארד ובשנים האחרונות רק כלוב", באתר ynet, 29 בספטמבר 2020
* אתר למנויים בלבד אלון עידן, 120 אלף שקל בחודש! סיפורו הלא־ייאמן של דני רופ, באתר הארץ, 7 באוקטובר 2020
* ניר וולף, "היום, כשבן כספית או ינון מגל מראיינים, יש להם אג'נדה ברורה וזה פוגע באמינות": דני רופ חם מזג, באתר ישראל היום, 22 בפברואר 2024

הערות שוליים
------------

1. ↑  מעל לתחזית: ההישג המרשים של דני רופ בהופעת הבכורה בערוץ 14, באתר מעריב אונליין, 18 במרץ 2024
2. ↑  אבי שאולי, ‏סיפור של קישון: אלוני מיתר תחפש יהלומים בנחל, באתר גלובס, 16 באוקטובר 2011
3. ↑  שילה פריד, עניין אישי והפעם עם דני רופ, באתר ערוץ 7, 27 בפברואר 2020
4. ↑  סיוון גזית, עכשיו מעונן, בבטאון חיל האוויר מס' 172, דצמבר 2006
5. ↑  פרס מטאורולוגיה אירופי לדני רופ וחדשות 10, באתר ynet, 9 בספטמבר 2009
6. ↑  דניאל אדלסון, אביו של דני רופ מת באיכילוב: "יכול היה לחיות היום", באתר ynet, 18 ביוני 2012
7. ↑  שרי מקובר-בליקוב, בשם האב, באתר ynet, 29 ביולי 2015
8. 1 2  שרון טל, היום שאחרי חדשות 13: הדרך החדשה של דני רופ, באתר אייס, 30 בספטמבר 2020
9. ↑  ערן סויסה, חוזה את הלילה: זהו הצעד החדש של דני רופ, באתר ישראל היום, 6 בפברואר 2023
10. ↑  דני רופ הושעה מהגשת שידורים חיים, באתר ערוץ 7, 3 בנובמבר 2021
11. ↑  הלם בערוץ 13: דני רופ עובר לערוץ 14, באתר כיפה, ‏2024-02-08
12. ↑  יוני פרוים, אחרי 18 שנות נישואים: דני רופ ואשתו מתגרשים, במדור "פנאי פלוס" באתר ynet‏, 3 בספטמבר 2023

|  |
| --- |
| תוכניות | ישראל הבוקר • האולפן הפתוח • ריקלין ושות • מהדורת החדשות המרכזית של עכשיו 14 • הפטריוטים • שבע • כלכלי בלילה • פָתְחִי את שַׁי |
| סגל | נועם אמיר • עקיבא ביגמן • הלל ביטון רוזן • שרה ב"ק • שי גולדן • בועז גולן • שרון גל • נוה דרומי • יותם זמרי • יערה זרד • מגי טביבי • נתי לנגרמן • ינון מגל • אראל סג"ל • גיל ססובר • איתמר פליישמן • מוטי קסטל • שמעון ריקלין • ליטל שמש • ברוך ידיד • תמיר מורג • דני רופ • אריאל עידן |